Vilja stofna nýtt kvenfélag í Borgarhreppi Nokkrar ungar konur í Borgarhreppi hinum forna hafa tekið sig til og sent öllum kynsystrum sínum í hreppnum bréf um stofnun kvenfélags . Að sögn Ólafar M. Brynjarsdóttur á Ferjubakka sem fer fyrir hópnum er ekki um að ræða endurreisn hins gamla kvenfélags , sem áður fyrr starfaði með miklum blóma , heldur nýtt félag . „ Ungu fólki hefur , sem betur fer , fjölgað aftur í hreppnum og þar af leiðandi börnum . Við söknum þess að hér er til dæmis engin jólatrésskemmtun fyrir börnin eða aðrar þær samkomur sem haldnar voru hér í eina tíð þar sem fjölskyldan kom saman og skemmti sér . Því ákváðum við nokkrar konur hér í kring að senda út bréf og kanna áhugann . Fundurinn verður haldinn í Valfelli , félagsheimili hreppsins , miðvikudaginn 24. janúar klukkan 20:00 og við vonum auðvitað að sem flestar konur í Borgarhreppi hafi áhuga á málinu og sjái sér fært að mæta , ” sagði Ólöf .